Fellibylurinn Dorian reið yfir eyjar Bahams fyrir um þremur mánuðum 25. nóvember 2019 Nú eru um þrír mánuðir síðan að fellibylurinn Dorian lagði Bahamaeyjar undir sig . Dorian skráist í sögubækurnar sem stærsti fellibylur sem gengið hefur yfir Bahamaeyjar , og jafnframt skæðustu náttúruhamfarir í sögu landsins . Bahamaeyjar samanstanda af um 700 eyjum og sandrifum . Mestu skemmdirnar urðu á eyjunum Abaco og Grand Bahama . Hér hef ég verið í um tvær vikur að störfum fyrir hönd Rauða krossins á Íslandi og Alþjóðasambands Rauða krossins og Rauða hálfmánans ( IFRC ) . Dorian gekk hratt yfir Abaco en dvaldi í um þrjá heila daga við Grand Bahama . Íbúar eyjanna voru búnir undir fellibylinn , en alls ekki flóðin sem hann olli . Afleiðingar fellibylsins eru skelfilegar og er áætlað að hann hafi valdið tjóni á mannvirkjum að andvirði rúmlega 8 milljörðum bandaríkjadollara . Talið er að um 15.000 einstaklingar hafi orðið fyrir beinum áhrifum fellibylsins . 65 einstaklingar hafa verið fundnir látnir . 346 einstaklinga er enn saknað og 4800 einstaklingar eru enn heimilislausir . Aðstæður hér eru flóknar , svo ekki sé meira sagt . Á Abaco og Grand Bahama bjuggu samtals um 70.000 þúsund íbúar , svo vitað sé . Stór hluti þess íbúafjölda eru innflytjendur frá Haítí , og mikill fjöldi þeirra eru óskráðir verkamenn og fjölskyldur þeirra . Flest þeirra voru niðurkomin á Abaco fyrir fellibylinn . Af þessum sökum eru tölur um fjölda þolenda á reiki , erfitt hefur reynst að bera kennsl á lík og óskráðir innflytjendur forðast að leita upplýsinga hjá yfirvöldum vegna ótta við að vera flutt úr landi . Því er ómögulegt að segja til um nákvæma tölu látinna og þeirra sem er saknað . Síðastliðnar vikur hef ég unnið náið með þolendum fellibylsins frá Abaco og Grand Bahama . Það er erfitt að endurspegla aðstæður þeirra með orðum . Ljósmyndir gefa sömuleiðis aðeins takmarkaða innsýn í þær samfélagslegu og sálrænu þjáningar og hörmungar sem fellibylurinn Dorian olli fólkinu á Grand Bahama og Abaco . Ég er ekki bara að lýsa þeim takmörkunum sem ég stend frammi fyrir gagnvart ykkur , kæru vinir , öllu heldur þeim ranveruleika sem stór hluti þolenda fellibylsins standa frammi fyrir eftir að hafa ekki aðeins misst heimili sín , samastað og lífsviðurværi , heldur líka börnin sín , barnabörn , foreldra , afa og ömmu , systkini sín , og / eða ástvini sína . Ég á ekki til orð í mínum banka sem varpa nógu skýru ljósi á aðstæður þeirra , og þau geta sömuleiðis átt erfitt með að komið sínum tilfinningum í orð til okkar . Augu okkar sjá aðeins það sem hugur okkar skilur . Það er vegna þess sem neyðaraðstoð og þjónusta til þolenda þarf að stýrast af fólkinu sjálfu . Þannig sjáum við til þess að aðstoðin mætir raunverulegum og mismunandi þörfum á viðeigandi og skilvirkan hátt . Þetta er hluti af því sem ég fæst við hér á Bahamaeyjum . Að sjá til þess að rödd þolenda skili sér þangað sem ákvarðað er um hvers konar aðstoð sé mest þörf fyrir hverju sinni og hvernig sé best að koma henni í hendur þolenda . Ég leyfi nokkrum myndum að fylgja hér með frá gærdeginum í Mclean´s Town og Sweetings Cay á Grand Bahama .